Vandag in Woorde: Woes deur Kreatiewe bestuurder | Bydraes | Woes - Kreatiewe platform vir Afrikaans
Titel: Vandag in Woorde: Woes
Datum gepubliseer: 25 Mar 2014
Die tema vir Vandag in Woorde is 'WOES'. Na aanleiding van 'n debat wat oor die naweek op ons werf plaasgevind het, besluit ek toe dat dit die regte tema is vir hierdie week. Dit wil vir my lyk asof mense baie oor Woes te skryf het en daarom kan ieder en elk hierdie week 'n bydrae lewer.
Ek sien Woes as 'n plaas waarop al die Woestelinge, saamwoon en woord-boere is. Net soos dit in die natuur werk, heers die wet van saai en maai ook op ons plaas. 'n Wet waarby nie een van ons verby kan kom nie. As ek tien mieliepitte saai, kan ek nie verwag dat daar twintig plante sal opkom nie. Net so min kan ek tien piesangbome verwag. Party van ons het 'n heelwat groter oes as ander. Sommige het selfs al hier op woes hulle woorde geoes en verpak in 'n boek en dit op die mark gaan verkwansel aan die wêreld daar buite. Hier ploeg, saai, oes en swoeg almal saam.
Vir my is Woes meer waardevol as goud en geld. Woes was my lewensaar vir 'n aantal jare in die Woestyn. Op die werf van Woes kon ek elke dag in my eie taal soos 'n hoenderhen gaan rondskrop en stof opskop. Aan die begin het ek alleen gekekkel maar kort voor lank was daar in my kommentaarhokkie oor en weer gekekkel en kraai. Somtyds was ek selfs gepik oor ek verkeerd geskrop het. Gou het ek geleer dat ek daaruit moet leer. Ek moes ook leer om die pik te vat van watter hoender dit kom, want die spreekwoord sê mos: jy kan die meeste van die tyd, die meeste mense tevrede stel, maar jy kan nie altyd almal tevrede stel nie.
Hier in die bos van donker Afrika is Woes al weer my lewensaar. Intussen het 'n paar Woes-skrywers nou ook geliefde vriende geraak, met wie ek buite Woes gesels. Ek is die trotse eienaar van 'n paar boeke wat deur my Woes vriende geskryf is. Dit alles het ek op die Woes werf geoes.